กระทรวงการคลัง ขอผู้ไม่ผ่านเกณฑ์รับเงินเยียวยา 5 พัน ยื่นอุทรณ์ผ่านออนไลน์สัปดาห์หน้า ย้ำไม่ต้องมายื่นที่กระทรวงการคลัง ป้องกันติดเชื้อโควิด-19
กระทรวงการคลัง ขอผู้ไม่ผ่านเกณฑ์รับเงินเยียวยา 5 พัน ยื่นอุทรณ์ผ่านออนไลน์สัปดาห์หน้า ย้ำไม่ต้องมายื่นที่กระทรวงการคลัง ป้องกันติดเชื้อโควิด-19ตามที่มีกระแสข่าวว่า กระทรวงการคลังเปิดจุดรับร้องทุกข์ให้คนที่ไม่ได้รับเงินเยียวยา 5,000 บาทยื่นอุทรณ์ ที่ศูนย์อาหาร กระทรวงการคลังนั้น โดยทางกระทรวงการคลังได้ยืนยันแล้วว่า เรื่องดังกล่าวไม่เป็นความจริง ในขณะที่ช่วงเช้าของวันนี้ (14 เม.ย.63) ประชาชนผู้ได้รับผลกระทบกว่า 100 คน เดินทางมาที่ศูนย์อาหารกระทรวงการคลัง เพื่อสอบถามข้อเท็จจริง ซึ่งมีนายประสงค์ พูนธเนศ ปลัดกระทรวงการคลัง ได้เข้ามาอธิบายรายละเอียด และตอบข้อซักถามประชาชน ส่งผลให้บรรยากาศเกิดความชุลมุนขึ้นเล็กน้อย โดยปลัดกระทรวงการคลัง ยืนยันว่า ประชาชนไม่จำเป็นต้องมาที่กระทรวงการคลัง เนื่องจากกระทรวงจะเปิดระบบ "เราไม่ทิ้งกัน" โดยจะมีการเพิ่มปุ่ม "อุทธรณ์" ผ่านระบบ online เท่านั้น เพื่อให้เป็นไปตามมาตรการเว้นระยะห่างทางสังคม โดยจะเปิดโอกาสให้ทุกคนที่ไม่ผ่านเกณฑ์รอบแรก สามารถยื่นอุทธรณ์ได้ทุกคน ส่วนการอุทธรณ์จะเริ่มอุทธรณ์ได้ เมื่อการพิจารณาผู้ลงทะเบียนทั้ง 27 ล้านคนแล้วเสร็จ โดยคาดว่าจะเริ่มดำเนินการได้ประมาณวันที่ 19 เมษายน 2563 หรืออย่างช้าที่สุด 22 เมษายน 2563 และจะพิจารณาจ่ายเงินรอบแรกให้กับผู้ที่ยื่นอุทธรณ์ และผ่านคุณสมบัติโดยเร็วที่สุดภายใน 7 วันทำการนอกจากนี้ ปลัดกระทรวงการคลัง ยังกล่าวด้วยว่า การยื่นอุทรณ์ผ่านระบบออนไลน์ เพื่อให้เป็นไปตามแนวทางการปฏิบัติของศูนย์ covid แห่งชาติ ที่ไม่ให้คนมารวมตัวอยู่ในสถานที่แห่งเดียวกันเป็นจำนวนมาก ถึงแม้จะมีการป้องกันโดยการสวมหน้ากากอนามัยแล้วก็ตาม เนื่องจากยังมีความเสี่ยงที่จะทำให้เกิดการแพร่ระบาดของเชื้อโควิด-19 ได้ จึงขอย้ำว่าจะเปิดให้ยื่นอุทธรณ์ ผ่านระบบออนไลน์เท่านั้น